Χειμώνας
Ο **Γιαν Πίτερ φαν Μπρέντελ ο νεότερος** (φλαμανδικά: **Jan Pieter van Bredael de jonge** or **Jan Peeter van Bredael de jonge**, 27 Ιουλίου 1683 – 1735) ήταν Φλαμανδός ζωγράφος, γνωστός για τις σκηνές μάχης ιππικού και τα τοπία του, καθώς και τις ρωπογραφίες με πανηγύρεις και εορτές χωριών.

Βιογραφία
---------

Ο Γιαν Πίτερ φαν Μπρέντελ ο νεότερος γεννήθηκε από οικογένεια καλλιτεχνών στην Αμβέρσα. Ήταν γιος του Γιόρις φαν Μπρέντελ και της Γιοχάννα Μαρία φαν Ντίπενμπεϊκ. Ο πατέρας του, ο παππούς του Πίτερ φαν Μπρέντελ και οι θείοι του Γιαν Φρανς φαν Μπρέντελ και Γιαν Πίτερ ο πρεσβύτερος ήταν όλοι ζωγράφοι. Η μητέρα του ήταν θυγατέρα του επιφανούς μπαρόκ ζωγράφου Άμπραχαμ φαν Ντίπενμπεϊκ. Ο αδελφός του, Γιόζεφ φαν Μπρέντελ σταδιοδρόμησε επιτυχημένα ως ζωγράφος και αντιγραφέας τόσο στην Αμβέρσα όσο και στο Παρίσι.

Νικηφόρα μάχη κατά Τούρκων
Ο Γιαν Πίτερ εκπαιδεύτηκε από τον πατέρα του. Όταν αυτός απεβίωσε, έφυγε από την Αμβέρσα το 1706 για να ζήσει και να εργαστεί στην Πράγα. Προσλήφθηκε, για μακρά χρονική περίοδο, από τον Πρίγκηπα Ευγένιο της Σαβοΐας, επιτυχημένο στρατηγό και πολιτικό άνδρα της Αγίας Ρωμαϊκής Αυτοκρατορίας και της Αυστριακής Μοναρχίας.

Το 1720 ο καλλιτέχνης επέστρεψε στη γενέτειρά του, Αμβέρσα, και έγινε μέλος στη Συντεχνία του Αγίου Λουκά. Μετά από μικρό χρονικό διάστημα παραμονής του εκεί, ο πρίγκηπας Ευγένιος τον κάλεσε ξανά να εργαστεί γι' αυτόν στη Βιέννη. Εκεί απεβίωσε, χωρίς να έχει ποτέ νυμφευτεί, το 1735. Ο αδελφός του, Γιόζεφ, όρισε τον Φλαμανδό ζωγράφο Φρανς φαν Στάμπαρτ, Αυλικό ζωγράφο στη Βιέννη, να ενεργήσει ως διαχειριστής της περιουσίας του Γιαν Πίτερ.

Έργο
----

Όπως ο πατέρας του και ο αδελφός του, ο Γιαν Πίτερ ειδικεύτηκε σε απεικονίσεις αψιμαχιών ιππικού. Σε μια εποχή με αυξημένες τις συγκρούσεις με την Οθωμανική Αυτοκρατορία, υπήρχε αυξημένη ζήτηση για πίνακες που απεικόνιζαν μάχες μεταξύ Χριστιανικών και τουρκικών δυνάμεων. Ο πάτρονάς του, πρίγκηπας Ευγένιος, ήταν σημαντικός στρατηγός κατά τον πόλεμο εναντίον των Οθωμανών και παράγγειλε στον Γιαν Πίτερ μερικούς πίνακες με αυτό το θέμα, καθώς και πίνακες με κυνηγετικές σκηνές. Καθώς ο φαν Μπρέντελ ζωγράφισε επίσης σκηνές μάχης από τον Πόλεμο της Ισπανικής Διαδοχής (1701-1714), στις οποίες ο πρίγκηπας Ευγένιος δεν συμμετείχε, μπορεί να υποτεθεί ότι ο πρίγκηπας δεν ήταν ο μόνος του πάτρονας. Οι περισσότερες από τις συνθέσεις αυτές απεικονίζουν ενέδρες και αψιμαχίες που δεν σχετίζονται με κάποια συγκεκριμένη μάχη. Οι σκηνές ιππικού του Γιαν Πίτερ χαρακτηρίζονται από την παλέτα με ζωηρά χρώματα και τις εν γένει "χαλαρές" πινελιές.

Πανήγυρη σε χωριό
Ο Γιαν Πίτερ ζωγράφισε, επίσης, πολλά τοπία με χωριά και λαϊκά γλέντια, παιχνίδια και εορτές. Παράδειγμα τέτοιων πινάκων είναι το ζεύγος συνθέσεων *Χειμώνας* και *Καλοκαίρι* (πωλήθηκαν από τον οίκο "Cambi" στις 13 Μαρτίου 2013), όπου απεικονίζει χειμερινές και θερινές δραστηριότητες αντίστοιχα σε φλαμανδικό και ιταλικού τύπου χωριό..

Συνήθως υπέγραφε τις δημιουργίες του με το όνομα *J.P.van:Bredal*.

Παραπομπές
----------

1. 1 2  rkd.nl/explore/artists/12236. Ανακτήθηκε στις 22  Αυγούστου 2017.
2. 1 2  «Jan Pieter van (II) Bredael». (Ολλανδικά) *RKDartists*. 12236.
3. ↑  «Jan Peter Van Bredael The Younger». (Αγγλικά) *Bredael, Jan Peter van, the Younger*. 16  Δεκεμβρίου 2017.
4. ↑  (Αγγλικά) *Union List of Artist Names*. 3  Απριλίου 2018. 500020633. Ανακτήθηκε στις 25  Οκτωβρίου 2018.
5. ↑  Άλλες παραλλαγές του ονόματος: Jan Peeter Bredael (II), Johann Peter Bredael (II)
6. ↑  Jan Pieter van Bredael (II) Αρχειοθετήθηκε 2016-03-04 στο Wayback Machine. στο Ολλανδικό Ίδρυμα Ιστορίας της Τέχνης (Ολλανδικά)
7. 1 2  Wilhelmus Johannes Franciscus Juten, G. C. A. Juten, *Taxandria*, Volume 7, 1900, p. 184 (Ολλανδικά)
8. 1 2  Walther Bernt, *The Netherlandish painters of the seventeenth century, Volume 1*, Phaidon, 1970, p. 19
9. ↑  Heeresgeschichtliches Museum (Hrsg.), *Prinz Eugen von Savoyen 1663-1736. Ausstellung zum 300. Geburtstag 9. Oktober bis 31. Dezember 1963*, Wien 1963, p. 164 (Γερμανικά)
10. 1 2  Johann Christoph Allmayer-Beck, *Das Heeresgeschichtliche Museum Wien. Saal II - Das 18. Jahrhundert bis 1790*, Salzburg 1983, p. 26 (Γερμανικά)
11. ↑  F. Jos. van den Branden, Franz Jozef Peter van den Branden, *Geschiedenis der Antwerpsche Schilderschool, Part 1*, Buschmann, 1883, p. 1033 (Ολλανδικά)
12. 1 2  ‘’Cavalry Engagement against the Turks, with a Distant View of a Town’’ at the Victoria & Albert Museum
13. ↑  *Winter* and *Summer* Αρχειοθετήθηκε 2016-11-22 στο Wayback Machine. at Cambi
14. ↑  Alfred Wurzbach, *Niederländisches Künstler-Lexikon*. Amsterdam, 1963, V. 1, p. 177 (Γερμανικά)

Δείτε επίσης
------------

* Κατάλογος Φλαμανδών ζωγράφων
* Φλαμανδική ζωγραφική

Εξωτερικοί σύνδεσμοι
--------------------

* Πολυμέσα σχετικά με το θέμα  Jan Pieter van Bredael στο Wikimedia Commons

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 295825020
* ISNI: 0000 0004 0013 4076
* GND: 1221488252
* BPN: 70925109
* ULAN: 500020633
* RKD: 12236

 |

 |

|  |  |
| --- | --- |
| 

|  |
| --- |
| * Πύλη:Βιογραφίες
* Πύλη:Τέχνη
* Πύλη:Ζωγραφική
 |

 |